शतपथब्राह्मणम्/काण्डम् १३/अध्यायः ३/ब्राह्मण ५
१३.३.५

सर्वेषु वै लोकेषु  मृत्यवोऽन्वायत्तास्तेभ्यो यदाहुतीर्न जुहुयाल्लोके लोक एनम्मृत्युर्विन्देद्यन्मृत्युभ्य आहुतीर्जुहोति लोके लोक एव मृत्युमपजयति - १३.३.५.१

तदाहुः  यदमुष्मै स्वाहामुष्मै स्वाहेति जुह्वत्संचक्षीत बहुम्मृत्युममित्रं कुर्वीत मृत्यव आत्मानमपिदध्यादिति मृत्यवे स्वाहेत्येकस्मा एवैकामाहुतिं जुहोत्येको ह वा अमुष्मिंलोके मृत्युरशनायैव तमेवामुष्मिंलोकेऽपजयति - १३.३.५.२

ब्रह्महत्यायै स्वाहेति द्वितीयामाहुतिं जुहोति  अमृत्युर्ह वा अन्यो ब्रह्महत्यायै मृत्युरेष ह वै साक्षान्मृत्युर्यद्ब्रह्महत्या साक्षादेव मृत्युमपजयति - १३.३.५.३

एतां ह वै मुण्डिभ औदन्यः  ब्रह्महत्यायै प्रायश्चित्तिं विदांचकार यद्ब्रह्महत्याया आहुतिं जुहोति मृत्युमेवाहुत्या तर्पयित्वा परिपाणं कृत्वा ब्रह्मघ्ने भेषजं करोति तस्माद्यस्यैषाश्वमेध आहुतिर्हूयतेऽपि योऽस्यापरीषु प्रजायां ब्राह्मणं हन्ति तस्मै भेषजं करोति - १३.३.५.४